कपड़ों से बदबू आने पर छिड़कते हैं वोदका या सिरका, सुखाकर झाड़ते हैं
आजकल पश्चिमी देशों में कपड़े न धोने का एक अभियान चल पड़ा है। इस अभियान के तहत एक-एक साल तक बिना धोए कपड़े पहनने का ट्रेंड है।
2010 की बात है। द रिबेल्स वार्डरोब फाउंडर के लेखक ब्रायन साबो ने एक जोड़ी डेनिम जींस खरीदी। इस जींस के साथ वह कनाडा से यूरोप के लिए घूमने निकल पड़े।
छह महीने की ट्रिप के दौरान उन्होंने अपनी ये जींस पहनी लेकिन कभी धोई नहीं। बुडापेस्ट में वह अपनी होने वाली बीवी से मिले।
ब्रायन की दोस्त जब उनके कमरे में पहुंचीं तो जींस फर्श पर पड़ी हुई थी। दोस्त को बदबू न आए इसके लिए उन्होंने जींस को बेड की एक तरफ रख दिया। एक इंटरव्यू में ब्रायन ने कहा वह भाग्यशाली रहे क्योंकि लड़की को उनमें दिलचस्पी थी न कि उनकी बदबूदार जींस देखने में।
कपड़े न धोने का ट्रेंड चल पड़ा 
दरअसल, आजकल पश्चिमी देशों में कपड़े न धोने का एक अभियान चल पड़ा है। इस अभियान के तहत एक-एक साल तक बिना धोए कपड़े पहनने का ट्रेंड है।
अब 'नो वॉश क्लब' बनाकर उसमें ज्यादा से ज्यादा लोगों को जोड़ने की मुहिम चल रही है। यह क्लब ह्यूट डेनिम कंपनी ने बनाया है जिसके मेंबर महीनों तक बिना धोए कपड़े पहनते हैं और इसके लिए लोगों को प्रेरित करने का काम भी करते हैं।
गंदे कपड़े धोने के बजाय केवल सुखाएं और झाड़ दें 
ब्रिटिश फैशन डिजाइनर स्टेला मैक्कार्टनी इसके समर्थन में काफी लंबे समय से काम कर रही हैं। एक इंटरव्यू में उन्होंने कहा- आमतौर हम नियम से काम करते हैं लेकिन अगर कोई चीज साफ करने की जरूरत न हो तो उसे साफ नहीं करना चाहिए।
इससे कपड़े लंबे समय तक नए बने रहते हैं और कपड़े नहीं धोने से पर्यावरण पर भी बुरा असर नहीं पड़ता। दरअसल, स्टेला वॉशिंग मशीनों का प्रयोग न करने के पक्ष में अभियान चला रही हैं।
कपड़े धोने से 90 लाख प्लास्टिक माइक्रोफाइबर्स पर्यावरण में घुल जाते
प्लास्टिक सोप फाउंडेशन एडवोकेसी ग्रुप से जुड़ीं लॉरा डियाज सांचेज के मुताबिक, ये बात महंगे कपड़ों पर पूरी तरह से लागू होती है कि क्योंकि उनमें सिंथेटिक मैटेरियल जैसे पॉलिएस्टर और एक्रेलिक होते हैं।
सांचेज कहती हैं, ‘हर बार जब हम कपड़े धोते हैं तो औसतन 90 लाख प्लास्टिक माइक्रोफाइबर्स पर्यावरण में घुल जाते हैं। हम जिस तरह अपने कपड़े धोते हैं, उससे हमारा पर्यावरण और हमारे कपड़े प्रभावित होते हैं।’
'ब्रा' बार-बार नहीं बदलती हूं- मेक्कार्टनी
मेक्कार्टनी ने एक इंटरव्यू के दौरान कहा कि कपड़े बार-बार न धोने की बात महिलाओं के अंडरगार्मेंट यानी ब्रा, पेंटी पर ज्यादा लागू होती है। मैं अपनी ब्रा बार-बार नहीं बदलती हूं।
दरअसल, मशीन में ब्रा धुलने से उसमें लगा सिल्क का कपड़ा और लेस जल्दी खराब हो जाते हैं। साथ ही उसमें लगे तार निकल सकते हैं। कलर धुंधले पड़ जाते हैं और अगर उसमें कप है तो वह पूरी तरह से बेकार हो जाता है।
डिजाइनर नेओमी डे हान कहती हैं कि जो महिलाएं महंगे ब्रांड की 'ब्रा' खरीदती हैं, उन्हें ब्रा को हाथ से गुनगुने पानी में धोना चाहिए और इसके लिए बेबी शैंपू इस्तेमाल करना ज्यादा बेहतर है। सस्ती ब्रा को भी कम ही धोना चाहिए। हालांकि, स्पोर्ट्स ब्रा को अक्सर धोने की जरूरत पड़ती है।
खबर से जुड़े इस पोल में अपनी राय दें
कपड़े की बदबू दूर करने के लिए छिड़क दिया सिरका
अमेरिका के कनेक्टिकट की चेल्सी हैरी कहती हैं कि मैं ऐसे घर में पली बढ़ी जहां कोई भी कपड़ा हो, एक बार पहनने के बाद जरूर धोते। यहां तक कि तौलिया और पैजामा भी एक बार यूज करने पर ही धो देते। एक बार जब मैं दादी के यहां रहने गई तो उन्होंने मुझे पैजामा तकिए के नीचे रखना सिखाया और अगले दिन उसे ही पहन लेने को बताया। बाद में जब मैं अपने पति से मिली। पति शायद ही कभी किसी कपड़े को धोते। लेकिन कोरोना महामारी के दौरान चीजें बदल गईं और सब लोग कपड़ों के साथ-साथ हर चीज की सफाई का ध्यान रखने लगे।
चेल्सी आगे कहती हैं, ‘गर्मियों के दौरान मैं मिडिल ईस्ट घूमने निकली। तब मैंने ब्रायन साबो की तरह कपड़े पूरी तरह न धोने की ट्रिक अपनाई। कपड़ों को रात भर खुले में सुखाती या फिर बदबू खत्म करने के लिए सिरका (विनेगर) और वोदका का स्प्रे कर देती। इस तरह सुबह तक मेरे कपड़े शानदार स्थिति में मिलते।’
इंसान नहीं बंदर भी धोता है कपड़े, वीडियो वायरल
तीन साल पहले इंसानों की तरह एक बंदर ने भी कपड़े धोए तो इसका वीडियो बना लिया गया। वाइल्ड लाइफ वायरल सीरीज में ट्विटर @farhad55526050 पर शेयर इस वीडियो में बंदर कपड़े धोता दिखाई दिया। बंदर की मेहनत और अंदाज देखकर लोगों ने कहा कि अब तो वॉशिंग मशीन की जरूरत खत्म हो गयी। ये तो धोबी से भी बेहतर है।
बंदर बिल्कुल एक प्रोफेशनल धोबी की तरह साबुन, कपड़े धोने का ब्रश, पानी और गंदे कपड़े लेकर एक जगह बैठ गया। फिर, एक-एक कर कपड़ों को ऐसे पटक पटककर धोने लगा जैसे कोई धोबी कपड़ों को धोता है।
बाल शैंपू से न धोने के लिए चल रहा 'नो पू मूवमेंट'
पश्चिमी देशों में कपड़े न धोने के अभियान के दौरान यानी 2010 में ही 'नो पू मूवमेंट' (No poo movement) भी शुरू हुआ। इसमें रोज शैंपू से बाल न धोने के लिए लोगों को जागरूक करने का अभियान चलाया गया। इसी वजह से इस अभियान को नो शैंपू मूवमेंट भी कहा गया। इस अभियान में केमिकल युक्त शैंपू से किनारा किया जाता है और प्राकृतिक चीजों से बाल धोने के तरीकों को अपनाया जा रहा है। दरअसल, इस मूवमेंट में बेकिंग सोडा और विनेगर से बाल धोने पर जोर दिया जाता है।